ผู้ถือหน่วย HREIT ไฟเขียวขยายกองทุน ดันทรัพย์สินแตะหมื่นลบ.
HREIT จ่อยื่นไฟลิ่งต่อ ก.ล.ต. หวังลงทุนในทรัพย์สินเพิ่มเติมได้ภายในปลายปีนี้ หลังผู้ถือหน่วยไฟเขียวเพิ่มทุนมูลค่าทรัพย์สิน 1.69 พันลบ. 
22 มิ.ย. 2560

นายแพทย์สมยศ อนันตประยูร ประธานกรรมการ บริษัท ดับบลิวเอชเอ คอร์ปอเรชั่น จำกัด (มหาชน) หรือ WHA Group และประธานกรรมการ บริษัท เหมราช รีท แมนเนจเมนท์ จำกัด เปิดเผยว่า ที่ประชุมวิสามัญผู้ถือหน่วยทรัสต์เพื่อการลงทุนในสิทธิการเช่าอสังหาริมทรัพย์เหมราช (HREIT) ครั้งที่ 1 ประจำปี 2560 ได้มีมติให้กองทรัสต์ HREIT เพิ่มทุนครั้งที่ 1
โดยมูลค่าทรัพย์สินไม่เกิน 1,690 ล้านบาท ซึ่งเป็นทรัพย์สินที่มีอัตราการเช่าพื้นที่เต็ม 100% และมีการชดเชยรายได้ในกรณีอาคารว่าง เป็นระยะเวลา 3 ปีแรก ซึ่งหลังจากที่มีการเพิ่มทุนในครั้งนี้ จะส่งผลให้ขนาดทรัพย์สินรวมของกองทรัสต์ HREIT โตเกือบ 10,000 ล้านบาท จากเดิมที่ประมาณ 8,000 ล้านบาท
ขณะเดียวกันการลงทุนเพิ่มเติมในครั้งนี้ ส่งผลให้นักลงทุนได้ประโยชน์จากการที่กองทรัสต์ HREIT มีขนาดใหญ่ขึ้น ซึ่งเป็นการช่วยเสริมสภาพคล่องในการซื้อขายหน่วยลงทุน และช่วยเพิ่ม economy of scale ในการบริหารจัดการซึ่งจะเกิดประโยชน์ต่อผลการดำเนินงานของกองทรัสต์อีกด้วย
ทั้งนี้คาดว่า หลังจากการเพิ่มทุนครั้งนี้ จะมีอัตราเงินสดสุทธิจ่ายให้กับผู้ถือหน่วย 0.77 บาทต่อหน่วย คิดเป็นอัตราผลตอบแทน 9% กว่า เมื่อเทียบกับราคาตลาด ณ ปัจจุบัน
ด้านนางสาวกาญจนา เอื้อโอบอ้อม กรรมการผู้จัดการ บริษัท เหมราช รีท แมนเนจเม้นท์ จำกัด ในฐานะผู้จัดการกองทรัสต์ของทรัสต์เพื่อการลงทุนในสิทธิการเช่าอสังหาริมทรัพย์เหมราช (HREIT) กล่าวว่าหลังจากที่ผู้ถือหน่วยได้มีมติเพิ่มทุนครั้งที่ 1 เป็นที่เรียบร้อยแล้ว
ล่าสุดทางกองทรัสต์HREIT ได้เตรียมยื่นแบบคำขอและไฟลิ่งต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ในเร็วๆนี้และคาดว่าจะสามารถเข้าลงทุนในทรัพย์สินเพิ่มเติมได้ภายในปลายปีนี้
สำหรับการเพิ่มทุนในครั้งนี้ของกองทรัสต์ HREIT จะลงทุนในสิทธิการเช่าอาคารโรงงานและคลังสินค้าสำเร็จรูป ที่ตั้งอยู่ในนิคมอุตสาหกรรมของเหมราชจำนวน 5 โครงการ ประกอบด้วยโครงการนิคมอุตสาหกรรมอีสเทิร์นซีบอร์ด (ระยอง) (ESIE) โครงการนิคมอุตสาหกรรมเหมราชอีสเทิร์นซีบอร์ด (HESIE) โครงการเขตประกอบการอุตสาหกรรมเหมราชสระบุรี (HSIL) โครงการนิคมอุตสาหกรรมเหมราชชลบุรี (HCIE) และ โครงการเหมราชโลจิสติกส์พาร์ค4 (HLP4)
โดยมีพื้นที่เช่าอาคารทั้งหมดในส่วนที่กองทรัสต์HREIT จะลงทุนเพิ่มเติม ประมาณ 55,131 ตารางเมตร เพิ่มขึ้นจากปัจจุบันที่ลงทุนแล้ว 261,314 ตารางเมตรใน 6 โครงการที่กระจายอยู่ในพื้นที่จังหวัดชลบุรีและระยอง  ทำให้กองทรัสต์HREIT จะมีพื้นที่เช่าหลังจากที่ลงทุนเพิ่มเติมแล้วรวม 316,445 ตารางเมตร
ด้านกาญจนา กล่าวว่า “กองทรัสต์ HREIT จะลงทุนในทรัพย์สินที่จะลงทุนเพิ่มเติมไม่เกิน 1,690 ล้านบาท เพื่อลงทุนในสิทธิการเช่าระยะยาวในอาคารโรงงานและคลังสินค้าสำเร็จรูป 30 ปี และสิทธิต่อสัญญาเช่าอีก 30 ปี รวมเป็น 60 ปี โดยพื้นที่ทรัพย์สินที่จะลงทุนทั้งสิ้น 55,131 ตารางเมตร (RBF 47,552 / RBW 7,579) การระดมทุนในการซื้อทรัพย์สินในครั้งนี้ จะมาจากการขายหน่วยลงทุนเพิ่มเติมไม่เกิน 169 ล้านหน่วย และการกู้ยืมเงินระยะยาวจากสถาบันการเงินไม่เกิน 700 ล้านบาท ” นางสาวกาญจนา กล่าว
ทั้งนี้จากประมาณการการปันส่วนแบ่งกำไร และการแบ่งส่วนทุน (projected cash distribution per unit) ตามประมาณการงบกำไรขาดทุนตามสมมติฐานสำหรับปีที่คาดว่าจะได้รับหลังจากที่กองทรัสต์เข้าลงทุนในทรัพย์สินที่จะลงทุนเพิ่มเติมจะไม่ด้อยไปกว่าเมื่อเทียบกับประมาณการเงินปันส่วนแบ่งกำไรต่อหน่วยของผู้ถือหน่วยทรัสต์ที่คาดว่าจะได้ในกรณีที่กองทรัสต์มิได้ทำการลงทุนในทรัพย์สินที่จะลงทุนเพิ่มเติม
ขณะที่ นางสาวกาญจนา กล่าวว่า ทรัพย์สินที่ลงทุนเพิ่มเติมในครั้งนี้เป็นทรัพย์สินที่มีคุณภาพดี และมีผู้เช่าเต็มพื้นที่ มีศักยภาพในการสร้างรายได้ ซึ่งจะเพิ่มผลประโยชน์ให้กับกองทรัสต์ HREIT โดยมีโอกาสจะทำให้รายได้ค่าเช่าและผลประกอบการของกองทรัสต์ HREIT มีความมั่นคงเพิ่มขึ้น และกระจายความเสี่ยงของการจัดหาผลประโยชน์ เพิ่มความหลากหลายของผู้เช่าอันเป็นแหล่งที่มาของรายได้ ซึ่งเป็นการลดการพึ่งพารายได้จากผู้เช่ารายเดิม